CELEX: 32013R1188
Language: et
Date: 2013-11-21 00:00:00
Title: Komisjoni rakendusmäärus (EL) nr 1188/2013, 21. november 2013 , millega nähakse ette lühendatud tähtaeg sadamasse saabumisest teatamiseks sellistele Hispaania sadamates lossivatele liidu laevadele, mis tegelevad uusmeremaa merluusi ja norra salehomaari püügiga Kantaabria meres ja Pürenee poolsaare läänerannikuvetes

22.11.2013   
            
            
               ET
            
            
               Euroopa Liidu Teataja
            
            
               L 313/47
            
         KOMISJONI RAKENDUSMÄÄRUS (EL) nr 1188/2013,
   21. november 2013,
   millega nähakse ette lühendatud tähtaeg sadamasse saabumisest teatamiseks sellistele Hispaania sadamates lossivatele liidu laevadele, mis tegelevad uusmeremaa merluusi ja norra salehomaari püügiga Kantaabria meres ja Pürenee poolsaare läänerannikuvetes
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 20. novembri 2009. aasta määrust (EÜ) nr 1224/2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006, (1) eriti selle artikli 17 lõiget 6,
   ning arvestades järgmist:
   
               (1)
            
            
               Vastavalt määruse (EÜ) nr 1224/2009 artikli 17 lõikele 1 lasub vähemalt 12-meetrise kogupikkusega ning mitmeaastaste kavadega hõlmatud kalavarude püügiga tegelevate liidu kalalaevade kaptenitel, kes peavad täitma püügipäevikut elektrooniliselt, kohustus teatada oma lipuliikmesriigi pädevatele asutustele vähemalt neli tundi enne eeldatavat sadamasse jõudmist oma kavatsusest lossida.
            
         
               (2)
            
            
               Vastavalt artikli 17 lõikele 2 on lipuliikmesriigi pädevad asutused juhul, kui liidu kalalaev kavatseb siseneda sadamasse mõnes muus liikmesriigis kui lipuliikmesriik, kohustatud saatma elektroonilise eelteatise selle kättesaamisel kohe edasi asjaomase rannikuliikmesriigi pädevatele asutustele.
            
         
               (3)
            
            
               Vastavalt artikli 17 lõikele 6 võib komisjon kehtestada uue teatamistähtaja, võttes muu hulgas arvesse kalandustoodete liiki ning kaugust püügipiirkondade, lossimiskohtade ja sadamate vahel, mille registrisse laevad on kantud.
            
         
               (4)
            
            
               Hispaania taotles 28. septembril 2012 määruse (EÜ) nr 1224/2009 artikli 17 lõikes 1 sätestatud teatamistähtaja lühendamist kõige vähem kahele ja poolele tunnile selliste Hispaania lipu all sõitvate laevade puhul, mis tegelevad uusmeremaa merluusi ja norra salehomaari püügiga Kantaabria meres ja Pürenee poolsaare läänerannikuvetes. Eespool nimetatud kava raames tegutsevatest eri laevastikest puudutab taotlus põhjatraalereid, võrgulaevu ja põhjaõngejadaga laevu, mida kasutatakse kalapüügiks Kantaabria merel ja Pürenee poolsaare looderannikuvetes, ning Portugali vetes kasutatavaid põhjatraalereid.
            
         
               (5)
            
            
               Uusmeremaa merluusi ja norra salehomaari varud Kantaabria meres ja Pürenee poolsaare läänerannikuvetes on hõlmatud mitmeaastase kavaga, mis on kehtestatud nõukogu 20. detsembri 2005. aasta määrusega (EÜ) nr 2166/2005, millega kehtestatakse meetmed Kantaabria mere ja Pürenee poolsaare läänerannikuvete uusmeremaa merluusi ja norra salehomaari varude taastamiseks ning muudetakse määrust (EÜ) nr 850/98 kalavarude kaitsest noorte mereorganismide kaitseks võetud tehniliste meetmete kaudu (2).
            
         
               (6)
            
            
               Hispaania esitatud ruumiandmetest nähtub, et põhjenduses 4 nimetatud konkreetsed Hispaania lipu all sõitvad laevastikud tegutsevad üldjuhul kalapüügipiirkondades, mis on nende lossimissadamatest vähem kui nelja tunni tee kaugusel. Teisalt on need lossimissadamad Hispaania kontrolliasutuste büroodest vähem kui kahe ja poole tunni tee kaugusel. Seega võimaldaks vähemalt kahe ja poole tunni pikkune etteteatamistähtaeg juhul, kui kõnealused laevad valitakse välja kontrollimiseks, asjaomastel kontrolliasutustel vajaliku kontrolli läbi viia. Seetõttu on asjakohane lühendada etteteatamistähtaega vähemalt kahele ja poolele tunnile.
            
         
               (7)
            
            
               Võrdse kohtlemise huvides tuleks samasugust lühendatud etteteatamistähtaega kohaldada ka muude liikmesriikide laevadele, mis kavatsevad Hispaania sadamates lossida.
            
         
               (8)
            
            
               Hispaania peaks hindama lühendatud teatamistähtaja mõju asjaomaste laevade lossimise kontrollile ühe aasta jooksul alates käesoleva määruse jõustumisest ja esitama komisjonile aruande. Komisjon jälgib lühendatud etteteatamistähtaja kohaldamist, pidades silmas asjaomaste laevade tõhusat inspekteerimist liikmesriigi kontrolliasutuste poolt. Kui Hispaania esitatud aruande järeldustest või kontrollidest, inspektsioonidest ja audititest, mille komisjon on teinud määruse (EÜ) nr 1224/2009 X jaotise alusel, selgub, et lühendatud teatamistähtaeg ei ole Hispaaniale lossimise nõuetekohase kontrolli tagamiseks piisav, vaatab komisjon kõnealuse tähtaja sellele vastavalt läbi.
            
         
               (9)
            
            
               Käesoleva määrusega ettenähtud meetmed on kooskõlas kalanduse ja vesiviljeluse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   1.   Liidu selliste kalalaevade puhul, mis tegelevad määrusega (EÜ) nr 2166/2005 kehtestatud mitmeaastase kavaga hõlmatud kalavarude püügiga ning mis lossivad oma saagi Hispaanias ja kuuluvad lõikes 2 loetletud laevastikesse, lühendatakse määruse (EÜ) nr 1224/2009 artikli 17 lõikes 1 ettenähtud minimaalset nelja tunni pikkust teatamistähtaega kahele ja poolele tunnile.
   2.   Lõiget 1 kohaldatakse üksnes järgmiste kalalaevade suhtes:
   
               a)
            
            
               põhjatraalerid (TR), võrgulaevad (GN) ja põhjaõngejadaga kalapüügilaevad (LL), mida kasutatakse Kantaabria meres ja Pürenee poolsaare looderannikuvetes (ICESi VIIIc ja IXa rajoon) uusmeremaa merluusi ja norra salehomaari selliste varude püügiks, mis on hõlmatud määrusega (EÜ) nr 2166/2005 kehtestatud mitmeaastase kavaga;
            
         
               b)
            
            
               põhjatraalerid (TR), mida kasutatakse Portugali vetes (ICESi IXa rajoon) uusmeremaa merluusi ja norra salehomaari selliste varude püügiks, mis on hõlmatud määrusega (EÜ) nr 2166/2005 kehtestatud mitmeaastase kavaga.
            
         Artikkel 2
   Hispaania esitab ühe aasta jooksul pärast käesoleva määruse jõustumist komisjonile aruande lühendatud teatamistähtaja mõju kohta artiklis 1 osutatud laevade lossimise kontrollile.
   Artikkel 3
   Käesolev määrus jõustub seitsmendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 21. november 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 343, 22.12.2009, lk 1.
   
      (2)  ELT L 345, 28.12.2005, lk 5.